شیخ نور محمد

شیخ نور محمد (1837ء - 17 اگست 1930ء) علامہ اقبال کے والد اور ڈاکٹر جاوید اقبال کے دادا تھے۔ ان کا تعلق شیخ سپرو خاندان سے تھا۔

 پیدائش 
1837ء کو پیدا ہوئے،
شیخ نور محمد کو عرف عام میں  شیخ نتھو کہتے تھے اس کی وجہ یہ بتائی گئی کہ ان کی پیدائش سے پہلے ان کے والد کے ہاں دس لڑکے اوپر تلے فوت ہو گئے تھے۔

شیخ نور محمد کی پیدائش پر بڑی منتیں مانی گئیں تھیں اور مقامی ٹوٹکے کے مطابق ان کی ناک چھدوا کر سونے یا چاندی کی نتھ پہنا دی گئی تھی۔ ناک میں اس نتھ کی وجہ سے لوگ انھیں  نتھو کہہ کر پکارتے تھے
 شادی 
نور محمد کی شادی امام بی بی سے 1874ء میں ہوئی۔
ان کی شادی موضع سمبڑیال (موجود تحصیل) کے ایک کشمیری گھرانے میں ہوئی۔ شادی کے تھوڑے عرصے بعد ان کے سسرال والے بھی سیالکوٹ آئے اور یہیں سکونت اختیار کی۔

 وجاہت 
شیخ نور محمد کوان کے خاندان میں میاں جی کے لقب سے یاد کیا جاتا تھا۔ نہایت وجہیہ شکیل بزرگ تھے۔ رنگ سرخ، داڑھی سفید، لباس سادہ بہت کم گوتھے نہایت متین، ذی عقل، سنجیدہ مزاج بزرگ تھے۔
 صوفی طبع 
شیخ نور محمد پڑھے لکھے نہ تھے لیکن شروع سے ہی اہل دین کی صحبت نے انھیں ایک نہایت ہی اچھا اور متقی انسان بنا دیا اور ان کی شخصیت میں تصوف کا نمایاں پہلو تھا۔ محمد عبد اللہ قریشی لکھتے ہیں :

"اقبال کے والد شیخ نور محمد اور اور خود اقبال نے بھی قادری سلسلے کے ایک بزرگ قاضی سلطان محمود کے دست حق پرست پر بیعت کی ہوئی تھی۔حیات اقبال کی گمشدہ کڑیاں۔ از محمد عبد اللہ قریشی - بزم اقبال لاہور، 1982ء صفحہ 36 انھوں نے محنت لگن اور خلوص سے روحانیت کی کئی منازل طے کی تھیں شاید اسی وجہ سے لوگ انھیں ان پڑھ فلسفی کا خطاب دیتے تھے۔

شیخ نور محمد صاحب کشف و کرامات بزرگ تھے۔ انھوں نے تمام عمر سادگی سے بسر کی۔

آپ ایک روحانی شخصیت کے مالک تھے۔ علامہ اقبال پر آپ کی صحبت کے گہرے اثرات تھے جن کا ذکر اقبال نے اپنے کئی خطوط میں بھی کیا ہے۔ شیخ نور محمد سلسلہ قادریہ میں بیعت تھے اور بیٹے کو بھی اسی سلسلہ میں خود بیعت کیا تھا۔ اسرار خودی کی دوسری طباعت میں حافظ شیرازی پر تنقید اقبال نے والد کے کہنے پر ہی حذف کی تھی۔ شیخ نور محمد ابن عربی کی فتوحات مکیہ اور فصوص الحکم کے درس کا انعقاد بھی کرواتے تھے

 ذریعہ معاش 
شیخ نور محمد ڈپٹی وزیر بلگرامی کے ہاں کپڑے سینے کی ملازمت کرتے تھے۔
لیکن کچھ وجوہات کی بنا پر انھوں نے یہ ملازمت ترک کر دی اور اپنی گذر اوقات کے لیے کرتے بنانا شروع کر دیے۔ وہ خود بھی عام طور پر ململ کا کرتا پہنتے تھے انھوں نے برقعوں کی ٹوپیاں بنانے کا کاروبار شروع کیا تھا جو بہت چمکا اور اس کاروبار نے اتنی ترقی کی کہ انھیں اس کام کے لیے ملازم رکھنے پڑے۔

 اولاد 
شیخ نور محمد کے ہاں دو بیٹوں شیخ عطا محمد( 1860ء) اور علامہ محمد اقبال 1877ء کی ولادت ہوئی۔

 وفات 
آپ کا انتقال 17 اگست 1930ء کو سیالکوٹ میں ہوا اور آپ کی تدفین والدہ اقبال امام بی بی کے ساتھ امام علی الحق سے ملحقہ قبرستان میں ہوئی۔ آپ کی وفات پر علامہ اقبال نے قطعہ تاریخ لکھا جو آپ کی قبر کے کتبہ پر کندہ ہے۔(تحریر و تحقیق: میاں ساجد علی' علامہ اقبال سٹمپ سوسائٹی) انھوں نے 90 برس کی عمر پائی اور امام صاحب قبرستان میں سپرد خاک کیا گیا۔
ان کے لوح مزار پر اقبالؒ کے تحریر کردہ قطعہ تاریخ وفات میں انھیں ’’پیر و مرشد اقبال‘‘ کہا گیا ہے۔(کتاب ’’زندہ رود‘‘ سے اقتباس)
 مزید دیکھیے 
 محمد اسلم پروانہ

 حوالہ جات 


زمرہ:سیالکوٹی شخصیات
زمرہ:کشمیری شخصیات
زمرہ:محمد اقبال خاندان
زمرہ:مقالے جن میں فارسی زبان کا متن ہے
زمرہ:1930ء کی وفیات